Niin käy
On kaunis kesä-ilta:
 Tuon järven lahdella
 Tyyn’ ompi veden pinta,
 Ja päivä laskulla.

 Siell’ poika venehessä
 Laulellen kaarestaa.
 Mi häll’ on sydämmessä,
 Ei sanat ilmi saa.

 Ja tyttö lehdikossa
 Laulua säestää.
 Mi häll’ on sydämmessä,
 Vain liverrykseks jää.

 Mutt’ poika rantaan asti
 Purtensa ohjoaa.
 Nyt lehdossa on kaksi,
 Vaan laulu taukoaa.

–r –r [F. F. Brummer]

Lähde: Tampereen Sanomat 8.8.1888.

F. F. Brummer
Runot
Tampereen Sanomat
1888